**39. fundur stjórnar Fimleikasambands Íslands, haldinn þann 9. janúar 2012, kl. 17:00 á skrifstofu FSÍ í Laugardal.**

**Mættir eru:** Þorgerður Diðriksdóttir, formaður, Birna Björnsdóttir, varaformaður og Gunnar Sigurðsson almannatengslafulltrúi. Ragnheiður Thorlacius, ritari, tekur þátt í fundinum í gegnum síma.

Á fundinn eru einnig mættir starfsmennirnir Hrund Þorgeirsdóttir, framkvæmdastjóri, og Sólveig Jónsdóttir, verkefnastjóri.

Þóra Sigurðardóttir, gjaldkeri, og Davíð Ingason, verkefnastjóri, boða forföll.

Formaður setti fundinn.

Á dagskrá eru eftirfarandi mál:

**1. Kynning á fjáröflunarverkefni**

Klukkan 17:00 mætir Þorvarður Goði Valdimarsson á fundinn og býður formaður hann velkominn á fundinn. Þorvarður Goði hefur séð um facebooksíðu FSÍ og kynnir fyrir stjórn fjáröflunarverkefni sem hann hefur unnið að.

Stjórn þakkar Þorvarði Goða fyrir góða vinnu að fjáröflunarmálum fyrir sambandið og tekur jákvætt undir hugmyndir hans. Þorvaður Goði víkur af fundi kl. 18.15.

Formanni og framkvæmdastjóra er falið að vinna samning við Þorvarð um verkefnið í samráði við stjórn. Samningsdrög skulu leggjast fyrir stjórn áður en gengið er frá undirritun.

**2. Umsögn laga- og reglunefndar FSÍ um drög að frumvarpi til nýrra laga FSÍ.**

Jón Finnbogason, nefndarmaður í laga- og reglunefnd, kemur á fundinn kl. 18:15 og býður formaður Jón velkominn á fundinn og þakkar honum og nefndarmönnum fyrir góða vinnu við yfirferð á drögum að frumvarpi til nýrra laga FSÍ. Nefndin skilaði stjórn ítarlegri greinargerð þann 9. janúar sl., og hafa stjórnarmenn kynnt sér hana og gerðar hafa verið tilteknar breytingar á frumvarpsdrögunum í samræmi við ábendingar nefndarinnar. Jón fór yfir störf nefndarinnar og svaraði fyrirspurnum stjórnarmanna.

Jón vék á fundi kl. 19.00 sem og Sólveig Jónsdóttir.

Drög að frumvarpi til laga FSÍ með þeim breytingum sem gerðar hafa verið eru bornar undir atkvæði stjórnarmanna. Drögin er samþykkt með þremur atkvæðum, einn stjórnarmaður sat hjá. Ákveðið er að funda með nefndum FSÍ mánudaginn 23. janúar nk., kl. 18:00. Framkvæmdastjóra er falið að boða til fundar.

**3. Nokkur erindi til stjórnar frá tækninefnd í áhaldafimleikum karla.**

**a.** Nefndin óskar eftir að Norðurlandamót drengja, U14, verði fastur liður í erlendum verkefnum í fjárhagsáætlun sambandsins og bendir á máli sínu til stuðnings að hin Norðurlöndin líti á mótið sem opinbert mót. Nefndin telur það afar brýnt að senda keppendur á þessi mót og bendir á að mótið séu einn stærsti liður í eflingu og uppbyggingu ungra og efnilegara fimleikamanna. Þá vekur nefndin athygli á að Norðurlandamót drengja 13-16 verður haldið í síðasta sinn á Íslandi haustið 2012 en það mót hefur verið á fjárhagsáætlun sambandsins hingað til. Með því að það fellur út yrði því lítil sem engin breytinga á fjárhagsáætlun ef Norðurlandamót U14 komi í staðinn til frambúðar.

*Afgreiðsla stjórnar:* Stjórn felur framkvæmdastjóra að afla frekari upplýsinga hjá tækniefnd og fimleikasamböndum Norðurlanda um ákveðin atriði í erindi nefndarinnar. Stjórn samþykkir að skoða það sérstaklega að setja Norðurlandamót U-14 inn í fjárhagsáætlun FSÍ.

**b.** Nefndin beinir þeim tilmælum til stjórnar að hún vinni að því að hér á landi verði haldið alþjóðlegt dómaranámskeið í byrjun árs 2013.

*Afgreiðsla stjórnar:*  Þessu lið er frestað.

**c.** Nefndin sendir stjórn tillögu sína að lágmörkum þátttakenda á Evrópumeistaramótið í áhaldafimleikum karla sem haldið verður í maí 2012 í Montipellier í Frakklandi.

*Afgreiðsla stjórnar:* Stjórn felur verkefnastjóra í samvinnu við tækninefnda að ákveða hvenær úrtökumót vegna Evrópumeistaramótsins verður haldið og tilkynna það í samráði við framkvæmdastjóra. Stjórn gerir ekki athugasemdir við lágmörkin sem TK leggur til.

Gunnar víkur af fundi kl. 19.04

**4. Fundur menntamálaráðherra og formanna sérsambanda ÍSÍ.**

Formaður gerði grein fyrir því helsta sem fram kom á fundi sem menntamálaráðherra boðaði til með formönnum sérsambanda ÍSÍ og haldinn var þann 9. janúar sl.

**5. 100 ára afmæli ÍSÍ.**

Framkvæmdastjóri kynnir tillögu um sameiginlega afmælisgjöf til ÍSÍ frá sérsamböndunum.

Málið rætt og samþykkt að vera með í gjöfinni.

**6. Afreksstefna FSÍ í fimleikum.**

Formaður kynnir vinnu sem Jónas Tryggvason og Davíð Ingason, hafa unnið að í tengslum við gerð afreksstefnu fyrir fimleika á Íslandi. Stefnt er að því að halda ráðstefnu um málið 4. - 6. febrúar nk. Þar munu þeir sem tengjast fimleikum á Íslandi bera saman bækur sínar ásamt fagmönnum úr öðrum íþróttagreinum. Í málstofum verður m.a. fjallað um landsliðsmál, þjálfunarmál, þátttöku í erlendum mótum, heilsu og heilbrigði og fjölbreytileika fimleikaíþróttarinnar. Skipulagðir hafa verið sjö vinnuhópar sem stýrt er af eftirfarandi hópstjórum: Sandra Árnadóttir, Hlín Bjarnadóttir, Axel Bragason, Björn Björnsson, Guðjón Guðmundsson, Sólveig Jónsdóttir og Olga Bjarnadóttir.

Stjórn fagnar þessari vinnu og væntir mikils af henni.

**7. Fimleikaþing 2012.**

Ársreikningur 2010 er lagður fram til kynningar sem og drög að ársreikningi 2011.

Þá eru lagðar fram nokkrar tillögur sem stjórn hyggst leggja fram á fimleikaþingi 2012. Tillögurnar eru samþykktar með tilteknum breytingum.

Enn er unnið að gerð starfs- og fjárhagsáætlun. Farið er yfir dagskrá og önnur framkvæmdaatriði vegna þingsins. Framkvæmdastjóri mun sjá um allan undirbúning þingsins, f.h. stjórnar, í samráði við formann.

**8. Tillaga frá verkefnistjóra í áhaldafimleikum.**

Verkefnistjóri í áhaldafimleikum gerir að tillögu sinni að stjórn FSÍ veiti nokkrum íþróttamönnum, sem allir hafa keppt fyrir Íslands hönd á erlendum vettvangi á árinu 2011 þrisvar sinnum eða oftar, styrk. Verkefnistjóri tekur fram að umræddir íþróttamenn hafi staðið sig vel á liðnu ári, lagt mikið á sig við æfingar og keppni og verið landi sínu til sóma á erlendum vettvangi

Fram kemur í tillögunni að sjö íþróttamenn uppfylli þessi skilyrði en hluti hópsins hafi keppt mun oftar fyrir Íslandshönd á liðnu ár Málinu er vísað til fjárhagsáætlunargerðar 2012.

**9. Uppskeruhátíðin 2011. Þakkir til styrktaraðila.**

Stjórn þakkar styrktaraðila sínu, Arion banka, fyrir góðan stuðning í tengslum við uppskeruhátíðina í desember sl., en bankinn lagði til húsnæði og veitingar á hátíðinni.

**10. Til kynningar**

**a**. Fundargerðtækninefndar í áhaldafimleikum karla frá 29. nóvember 2011.

 Næsti fundur verður haldinn mánudaginn 23. janúar nk., kl. 16.00.

Fundi slitið kl. 20:40.

Ragnheiður Thorlacius.

ritar fundargerð.